Diari Oficial de la Generalitat Valenciana


Sumari del DOGV 4397, del 12-12-2002 (2002/13433)

RESOLUCIÓ de 29 d'agost de 2002, de la secretària general de la Conselleria de Justícia i Administracions Públiques, per la qual es resol inscriure en la Secció Primera del Registre de Col·legis Professionals i Consells Valencians de Col·legis Professionals, i se li assigna el número noranta-sis al Col·legi Oficial de Secretaris, Interventors i Tresorers d'Administració Local de la província de Castelló.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4397

Data del DOGV
:   12-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13402


Data del document
:   29-08-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * legislació
    * col·legi professional

RESOLUCIÓ de 29 d'agost de 2002, de la secretària general de la Conselleria de Justícia i Administracions Públiques, per la qual es resol inscriure en la Secció Primera del Registre de Col·legis Professionals i Consells Valencians de Col·legis Professionals, i se li assigna el número noranta-sis al Col·legi Oficial de Secretaris, Interventors i Tresorers d'Administració Local de la província de Castelló. [2002/13136]
  
Vist l'expedient d'inscripció registral instruït a instància del senyor Manuel Pesudo Esteve, en nom i representació, i com a president del Col·legi Oficial de Secretaris, Interventors i Tresorers d'Administració Local de la Província de Castelló, en què sol·licita la inscripció dels seus Estatuts, en base als següents
  
Fets
  
Primer
  
Que el president del Col·legi Oficial de Secretaris, Interventors i Tresorers d'Administració Local de la província de Castelló, va sol·licitar l'11 de maig de 2001 la inscripció dels Estatuts de dit Col·legi, i aportar un exemplar dels mateixos.
  
Segon
  
Que en no tindre constància de l'existència del mencionat Col·legi per no trobar-se inscrit en el Registre de Col·legis Professionals i de Consells Valencians de Col·legis Professionals, es va requerir que s'aportara justificació documental de dita existència, requeriment que va ser contestat el 2 d'agost de 2001.
  
Tercer
  
Que examinada la documentació aportada relativa als antecedents sobre la creació del Col·legi en qüestió, i als efectes de procedir d'ofici a l'elaboració del Decret del Govern Valencià de canvi de denominació, es va requerir novament perquè aportaren certificat acreditatiu que l'òrgan estatutàriament competent havia acordat dit canvi de denominació, requeriment que va ser atés el 19 de novembre de 2001.
  
Quart
  
Que el Decret 31/2002, de 26 de febrer, del Govern Valencià, va aprovar la modificació de la denominació del Col·legi Oficial de Secretaris, Interventors i Depositaris de l'administració Local de la província de Castelló, que passà a denominar-se Col·legi Oficial de Secretaris, Interventors i Tresorers de l'administració Local de la província de Castelló.
  
Cinqué
  
Que la composició de la Junta de Govern del mencionat Col·legi és la següent: president: Manuel Pesudo Esteve; vicepresident: Pascual Hernández Peris; interventor: Francisco Javier de Miguel Astorga; viceinterventor: José Esteve Bas; secretari: Carlos Forés Rubio; vicesecretària: Mª Pilar Sánchez Peña; tresorera: Mª Dolores Zenón García; vicetresorer: Manuel Pons Rebollo; vocals: Vicente Guillamón Fajardo; Rafael Orihuel Iranzo; José Joaquín Herrero Foolch; Isabel Repiso Prades; i Mª del Carmen Broch Monzó.
  
Sisé
  
Que en exercici del control de legalitat establit per l'article 11 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, es va revisar el text estatutari, i es va requerir l'esmena d'algunes deficiències, que s'han rectificat en la documentació aportada el passat dia 19 de juliol.
  
Seté
  
El text annex dels Estatuts del Col·legi Oficial de Secretaris, Interventors i Tresorers de l'administració Local de la província de Castelló, objecte d'inscripció, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
Segon
  
Que han sigut aprovats amb els requisits i les formalitats previstos en dit article, i s'ha aportat la documentació necessària per a la inscripció registral del mencionat Col·legi Oficial.
  
Tercer
  
Que esta Secretaria General és competent per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics; el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, i la resta de disposicions complementàries, resolc:
  
Inscriure en la Secció Primera del Registre de Col·legis Professionals i Consells Valencians de Col·legis Professionals, i assignar-li el número noranta-sis al Col·legi Oficial de Secretaris, Interventors i Tresorers de l'administració Local de la província de Castelló, i inscriure igualment els seus Estatuts, i la composició de la Junta de Govern que consta en l'antecedent de fet cinqué.
  
Contra esta resolució, que posa fi a la via administrativa, es podrà interposar, potestativament recurs de reposició davant del mateix òrgan que ha dictat l'acte, en el termini d'un mes comptat des del sendemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del sendemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 29 d'agost de 2002.- La secretària general: Carmen Galipienso Calatayud.
  
Estatuts del Col·legi Oficial de Secretaris, Interventors
  
i Tresorers de l'Administració Local
  
de la Província de Castelló
  
Exposició de motius
  
El Col·legi Provincial de Secretaris, Interventors i Tresorers de l'administració Local de la província de Castelló, ha vingut regint-se quant al seu funcionament i organització per les normes contingudes en el Reglament dels Col·legis de secretaris, Interventors i Depositaris d'Administració Local, aprovat per Resolució de 2 de febrer de 1978, sense haver comptat fins al present amb uns Estatuts propis.
  
Aprovats recentment per Reial Decret 1.912/2000, de 24 de novembre, els Estatuts generals de l'Organització Col·legial de secretaris, Interventors i Tresorers d'Administració Local, totalment adaptats a la legislació vigent tant estatal com autonòmica sobre Col·legis Professionals, i havent promulgat en la nostra Comunitat Autònoma la Llei 6/1997, de Col·legis Professionals en virtut de la competència exclusiva que l'Estatut d'Autonomia conferix a la Generalitat en matèria de Col·legis Professionals, vam comptar en l'actualitat amb un cos normatiu totalment adaptat a la Constitució Espanyola de 1978, en el que vam basar l'elaboració i aprovació dels nostres propis Estatuts, que com a col·legi professional actiu ens correspon.
  
De conformitat amb el que establix l'art. 13 dels citats Estatuts Generals de l'Organització Col·legial de Secretaris, Interventors i Tresorers de l'administració Local, l'aprovació dels Estatuts particulars de cada col·legi és competència pròpia i exclusiva de la seua Assemblea General, i s'haurà de sol·licitar-se informe previ al Consell General sobre la seua adequació a l'Estatut General (articles 16 i 31 dels mateixos), així com comunicar l'aprovació a la Conselleria de Justícia i Administracions Públiques de la Generalitat Valenciana, per al seu control de legalitat en el termini d'1 mes (art. 11 de la Llei 6/1997, de Col·legis Professionals de la Comunitat Valenciana).
  
L'Assemblea General Extraordinària celebrada el dia 19 de febrer de 2001, va aprovar inicialment els Estatuts Particulars del Col·legi Oficial de Secretaris, Interventors i Tresorers de l'administració Local de la província de Castelló.
  
Donat trasllat dels Estatuts aprovats tant al Consell General dels Col·legis Oficials de Secretaris, Interventors i Tresorers de l'administració Local, com a la Conselleria de Justícia i Administracions Públiques de la Generalitat Valenciana, perquè en l'exercici de les competències de cada una de dites entitats, emeten informe sobre la seua legalitat.
  
Introduïdes les modificacions conseqüència dels requeriments formulats per la Conselleria de Justícia i Administracions Públiques, es procedix a la sol·licitud d'inscripció d'estos en el Registre de Col·legis i a la seua publicació en el Diari Oficial de la Generalitat Valenciana.
  
Capítol I
  
De l'organització col·legial i dels seus membres
  
Secció primera
  
Del Col·legi
  
Article 1. Concepte
  
Amb àmbit territorial a la província de Castelló, es declara existent, com a corporació de Dret Públic, emparat per l'ordenament jurídic i reconegut per la Constitució, amb personalitat jurídica pròpia i plena capacitat per al compliment dels seus fins, el Col·legi Oficial de Secretaris, Interventors i Tresorers de l'administració Local de la província de Castelló, constituït el 30 de maig de 1939, com a continuació de l'anterior Col·legi Oficial de Secretaris i Comptadors, constituït conforme a l'Estatut Municipal de 8 de març de 1924 i, posteriorment, amb la denominació de Col·legi Oficial de Secretaris, Interventors i Depositaris d'Administració Local, d'acord amb els articles 99 i 203 del Reglament de 30 de maig de 1952, el qual ostentarà dins del seu àmbit territorial o funcional, la representació dels expressats funcionaris d'habilitació nacional o dels procedents dels antics cossos nacionals d'Administració Local; i de què seran membres des del moment de la presa de possessió en el seu lloc de treball, tots els funcionaris que, inclosos en l'escalafó d'habilitats nacionals, exercisquen un lloc de treball en l'administració Pública i província de Castelló reservat o previst per als funcionaris de tal condició.
  
Article 2. Denominació, domicili i àmbit territorial, seu i delegacions del Col·legi
  
1. El Col·legi es denominarà Col·legi Oficial de Secretaris, Interventors i Tresorers de l'administració Local de la província de Castelló», i abraça el seu àmbit territorial la província de Castelló.
  
2. El canvi de denominació del Col·legi requerirà l'acord previ d'este en Assemblea General, l'informe si és procedent del Consell Valencià de Col·legis Professionals corresponent i haurà de ser aprovat mitjançant Decret del Govern Valencià.
  
3. Tindrà la seu a la ciutat de Castelló de la Plana, capital de la província, i el seu domicili a l'av. de Pérez Galdós, núm. 3, entresòl lletra E-3.
  
4. El Col·legi podrà constituir, dins del seu àmbit, seccions o delegacions territorials.
  
Article 3. El Consell Territorial
  
El Col·legi s'agruparà en un Consell Territorial de la Comunitat Valenciana conforme al que determina la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Article 4. El Consell Nacional
  
El Col·legi es relacionarà de conformitat amb la normativa vigent amb el Consell General Nacional, successor universal del Col·legi Nacional, amb seu a Madrid.
  
Article 5. Estructura
  
1. Està determinada pels seus Estatuts i igual que el seu funcionament són democràtics, principi que es respecta i expressa formalment; i els estatuts contenen totes les determinacions imposades per la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2. El Col·legi aprovarà i modificarà els seus Estatuts de forma autònoma per mitjà d'acord de l'Assemblea General, sense més limitacions que les imposades per la Constitució, l'Estatut d'Autonomia de la Comunitat Valenciana i la resta de l'ordenament jurídic.
  
3. No es pot constituir un altre col·legi professional de caràcter oficial de Secretaris, Interventors i Tresorers de l'administració Local dins de la província de Castelló.
  
Article 6. De la reforma dels Estatuts
  
Per a la reforma dels presents Estatuts se seguirà el mateix procés que per a la seua aprovació.
  
Secció Segona
  
Dels fins del Col·legi
  
Article 7. Fins
  
Són fins essencials del Col·legi:
  
a) La representació de la professió i dels interessos generals dels col·legiats, especialment en les seues relacions amb les administracions i poders públics, i la defensa dels seus interessos professionals, tot això sense perjuí de la competència de les administracions i poders públics per raó de la relació funcionarial, i de les funcions d'associacions professionals i sindicats. A l'efecte, col·laboraran amb les administracions públiques en l'ordenació de la professió i en el suport i manteniment del seu correcte exercici per part dels col·legiats, i amb les associacions sindicals i Sindicats en les qüestions coincidents en interés. L'ordenació de la professió, dins del marc legal respectiu en l'àmbit de la seua competència en benefici tant de la societat a què servixen com dels interessos generals que els són propis, i sense perjuí de la competència de l'administració Pública per raó de la relació funcionarial.
  
b) Vigilar l'exercici de la professió, i facilitar el coneixement i compliment de tota classe de disposicions legals que afecten cada una i fer complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels/de les col·legiats/ades; per a això es promourà la formació i perfeccionament d'estos.
  
c) La defensa dels interessos professionals dels/de les col·legiats/ades i la defensa de les funcions encomanades als funcionaris d'habilitació nacional.
  
d) Complir i fer complir als col·legiats les lleis generals i les especials, els Estatuts i Reglaments de règim interior, així com les normes i decisions adoptades pels òrgans col·legiats.
  
e) Vetlar per l'exacte compliment dels deures professionals dels/de les col·legiats/ades, per la seua ètica i dignitat professional.
  
f) Tutelar i defendre els drets i interessos que afecten l'escala i subescales i els dels funcionaris pertanyents a estes, ostentar la representació i exercir la defensa dels uns i els altres davant l'administració, institucions, tribunals i particulars, amb legitimació per a ser part en tots els litigis que afecten els interessos professionals.
  
g) Mantindre i estretir la unió, camaraderia i harmonia entre tots/totes els/les col·legiats/ades.
  
h) Estimular i facilitar el perfeccionament professional dels/de les col·legiats/ades, bé siga directament o col·laborant amb altres centres d'Investigació i Formació; organitzar activitats i servicis comuns d'interés per als col·legiats/ades, de caràcter professional, formatiu cultural, assistencial, de previsió i anàlegs.
  
i) Divulgar les disposicions legals i les instruccions i ordes de les autoritats per al millor coneixement i compliment per als/ col·legiats i informar a estos de totes les qüestions que puguen afectar-los en l'àmbit professional.
  
j) Impulsar, a través de conferències, publicacions i els cursos anuals organitzats en col·laboració amb la Universitat; Institut Valencià d'Administració Pública; i altres entitats, l'estudi del Dret Administratiu; Ciència de l'administració; Tècniques de l'administració; Valencià; Informàtica; i semblants per a formar millor cada dia tant les autoritats com els funcionaris en l'exercici del seu càrrec, a fi d'aconseguir una millor modernització i servici de l'administració Pública cada vegada més pròxima i eficaç amb l'administrat.
  
k) Prestar servicis i assessorar les autoritats, corporacions i la resta d'entitats públiques o privades, els seus membres i particulars interessats en les qüestions relacionades amb una millora i major eficàcia i modernització de la gestió pública cap al ciutadà i administrat, i en particular, en totes les matèries jurídiques, econòmiques, comptables, de personal, béns, servicis i contractes de l'administració, evacuar els informes, dictàmens i consultes pertinents, i participar en cursos, congressos, jornades i reunions que fomenten l'anterior.
  
l) Mantindre relacions permanents d'informació i comunicació amb el Consell General, i amb el Consell Territorial.
  
ll) L'exercici de les funcions que seguidament es relacionen i que redunden en benefici dels interessos professionals dels/de les col·legiats/ades i dels/de les ciutadans/anes, i
  
m) Administrar el seu patrimoni realitzant qualssevol operacions necessàries per a això.
  
Article 8. Funcions
  
Per al compliment dels fins anteriors, són entre altres, funcions pròpies del Col·legi:
  
a) Relacionar-se amb els poders de l'Estat, de les comunitats autònomes i la resta d'ens públics, a través dels departaments i organismes corresponents; ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica, deontologia i dignitat professional, així com pel respecte a causa dels drets dels destinataris dels seus servicis, i exercir la potestat disciplinària en l'orde professional i col·legial.
  
b) Procurar l'harmonia i col·laboració entre els/les col·legiats/ades, i impedir actituds insolidàries entre ells.
  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.
  
d) Intervindre en els procediments d'arbitratge en aquells conflictes que per motius professionals se susciten entre col·legiats/ades o en què el Col·legi siga designat per a administrar l'arbitratge, conforme l'article l0. a) de la Llei 36/1988, de 5 de desembre, d'Arbitratge. Règim Jurídic.
  
e) Encarregar-se del cobrament de les percepcions, remuneracions o indemnitzacions professionals, quan el/la col·legiat/al ho sol·licite lliurement i expressament.
  
f) Donar suport o complementar, a través del corresponent servici, els informes o dictàmens dels/de les col·legiats/ades que així ho sol·liciten.
  
g) Organitzar cursos de formació i perfeccionament en totes aquelles matèries que afecten la professió, autònomament o en col·laboració amb altres entitats públiques i privades, i en particular i com és tradicional amb l'Institut Valencià d'Administració Pública (I.VAP), així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per als/a les col·legiats/ades, sense perjuí de les competències que puguen derivar-se de la normativa estatal.
  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.
  
i) Participar en els òrgans consultius de l'administració en la matèria de competència de la professió quan aquella ho requerisca o resulte de les disposicions aplicables, i en general donar suport, coadjuvar, assessorar i relacionar-se amb l'administració autonòmica o amb el Ministeri d'Administracions Públiques en qualssevol qüestions que afecten la professió o els/les col·legiats/ades.
  
j) Exercir totes les funcions que els siguen encomanades per les administracions valencianes, o altres institucions o entitats públiques o privades i col·laborar amb estes per mitjà de la realització d'estudis, emissió d'informes, assessorament, elaboració d'estadístiques i altres activitats relacionades amb els seus fins que poden ser-los sol·licitades o que acorden formular per pròpia iniciativa.
  
k) Col·laborar amb les universitats en l'elaboració dels plans d'estudi, sense menyscabament del principi d'autonomia universitària, i preparar la informació necessària per a facilitar l'accés a la vida professional dels/de les nous/noves col·legiats/ades.
  
l) Aprovar els seus pressuposts, així com regular i fixar les quotes dels seus col·legiats.
  
ll) Facilitar a les administracions públiques o als tribunals, conforme a les lleis, la relació de col·legiats/ades que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.
  
m) Assessorar les administracions públiques en matèria de personal, plantilles, catalogació de llocs de treball, adscripció de funcionaris, dotació de retribucions bàsiques i complementàries, dietes i desplaçaments, indemnitzacions per raó del servici i altres drets econòmics.
  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a les remuneracions dels funcionaris d'Administració local.
  
ñ) Aprovar els seus estatuts i reglaments de règim interior, i la resta d'actuacions que assenyalen estos estatuts.
  
o) Evacuar l'informe preceptiu sobre tots els projectes de normes del Govern Valencià que afecten la seua professió.
  
p) Podran adquirir, posseir, reivindicar, permutar, gravar i alienar tota classe de béns i drets, administrar el seu patrimoni, celebrar contractes, exercitar accions i interposar els recursos que considere pertinents, i
  
q) També podran comparéixer davant dels tribunals i les autoritats de diferent orde i grau de jerarquia, per a l'exercici d'accions, excepcions o peticions que consideren oportunes en defensa de la legalitat vigent, de la professió, del seu patrimoni i, en general, dels drets que dimanen d'estos Estatuts i disposicions concordants, i exercir les altres funcions que siguen beneficioses per als interessos professionals i que s'encaminen al compliment dels objectius col·legials, i fomenten una Administració més eficaç i pròxima al ciutadà dins del marc de la legislació vigent.
  
Secció tercera
  
Dels seus membres
  
Article 9. Classes de membres
  
Seran les següents:
  
1r. Membres en exercici o de ple dret
  
El Col·legi integrarà, com a membres de ple dret o en exercici, els funcionaris/àries de l'escala de funcionaris d'Administració Local amb habilitació de caràcter nacional, en les distintes subescales de secretaria, intervenció tresoreria i secretaria intervenció, que exercisquen les seues funcions professionals a la província de Castelló.
  
2n. Membres no en exercici
  
El Col·legi podrà admetre o denegar motivadament, com a membres no en exercici, els funcionaris de l'escalafó de funcionaris d'Administració local amb habilitació de caràcter nacional a les distintes subescales, en situació de jubilats, excedents, o amb destinacions no relacionades o derivades de l'habilitació nacional, que així ho sol·liciten. Tindran en general els drets i obligacions dels membres de ple dret amb les següents excepcions: no podran pertànyer a la Junta de Govern, excepte com a membres assessors, el seu vot serà proporcional a la quota que se'ls establisca anualment, i mai no podrà ser superior a la dels que estan en exercici.
  
3r. Membres jubilats
  
a) Pertinença
  
Podran pertànyer a la Secció de Col·legiats Jubilats, tots els secretaris, interventors, tresorers i secretaris interventors col·legiats que es troben en la situació de jubilats, com a conseqüència de l'acabament de la seua vida activa professional, en qualsevol classe de corporació local, o per haver aconseguit l'edat de jubilació, si es trobaren en situació d'excedent.
  
b) Inscripció de col·legiats jubilats
  
La inscripció en la Secció de Col·legiats Jubilats, haurà de ser sol·licitada per escrit pels interessats, conforme a model oficial, en què constaran, com a mínim, les dades d'identificació personal, domicili i població, corporació local en què es produïx la seua jubilació, i última corporació local on es va produir, si és procedent, la seua excedència.
  
c) Representant de la Secció
  
D'entre els inscrits en esta Secció de Col·legiats Jubilats, s'elegirà per a cada període electoral o de renovació de la Junta de Govern del Col·legi, un representant perquè puga assistir a les reunions de la Junta de Govern amb veu però sense vot, per a tractar dels assumptes que puguen relacionar-se amb les activitats pròpies de la Secció.
  
d) Drets dels inscrits en la Secció
  
Seran drets dels inscrits en la Secció: rebre les circulars, escrits o publicacions del Col·legi Oficial que es cursen als col·legiats en actiu; assistir als actes de tota classe que organitze el Col·legi Oficial, en igualtat de condicions que els col·legiats; assistir com a invitat als actes que siguen organitzats pel Col·legi amb motiu de la festivitat de la seua patrona i, així mateix, amb veu però sense vot, en l'Assemblea Anual del Col·legi, per a tractar i proposar assumptes relacionats amb les activitats pròpies de la Secció; i participar en tota classe d'activitats que s'organitzen especialment per a la Secció de Col·legiats Jubilats.
  
e) Obligacions dels inscrits en la Secció
  
Seran obligacions dels inscrits en la Secció: satisfer puntualment la quota ordinària que s'establisca, que no podrà excedir del 25 per 100 de la menor que s'acorde per als col·legiats en actiu; assistir a les reunions de la mateixa Secció de Col·legiats Jubilats i a les que especialment siguen convocats pel Col·legi Oficial; i proposar iniciatives per a millorar les activitats i organització de la mateixa Secció, i
  
f) Acceptació d'estes normes i acords del Col·legi Oficial.
  
El fet de pertànyer a la Secció de Col·legiats Jubilats implica l'acceptació de les presents normes, i de les resolucions i acords que puguen adoptar la Presidència o la Junta de Govern i l'Assemblea Provincial del Col·legi.
  
4t. Membres d'honor
  
Podran ser nomenats membres o càrrecs d'honor les autoritats, corporacions, entitats, col·legiats o particulars que hagueren contret mèrits respecte del Col·legi, la Professió, o altres de caràcter polític, social o econòmic. La designació de càrrec o membre d'honor competix a l'Assemblea General o plenari del Col·legi. No tindran ni els drets ni les obligacions dels altres membres, i estos estaran determinats en l'acord de nomenament.
  
5é. Membres col·laboradors
  
Podran ser admesos temporalment o definitivament com a membres col·laboradors aquelles persones físiques o jurídiques, entitats públiques i privades que desitgen participar en el foment dels fins, funcions i activitats del Col·legi. Tindran en general els drets i obligacions dels membres de ple dret amb les següents excepcions: No podran pertànyer a la Junta de Govern, ser elegits ni elegibles; tindran veu però no vot en les assemblees generals, i les seues quotes tindran caràcter especial voluntari.
  
Article 10. Drets i deures dels col·legiats en exercici o de ple dret
  
A) Drets:
  
1. La pertinença al Col·legi no afecta els drets de sindicació i associació, que independentment poden exercir els/les col·legiats/ades.
  
2. La participació dels/de les col·legiats/ades en l'organització i funcionament del Col·legi es desenvoluparà, com a mínim, a través de les següents vies:
  
a) El dret de sufragi actiu i passiu per a l'elecció dels membres als òrgans de govern, d'acord amb els estatuts.
  
b) El dret a promoure actuacions dels òrgans de govern mitjançant iniciatives formulades en els termes estatutaris.
  
c) El dret a crear agrupacions representatives d'interessos específics al si dels col·legis, amb sotmetiment en tot cas als òrgans de govern d'estos, i
  
d) El dret a remoure els titulars dels òrgans de govern mitjançant vot de censura que serà regit per estos estatuts i per la normativa de règim local.
  
3. Concórrer, amb veu i vot, a les assemblees generals i a les eleccions per a membres de la Junta de Govern, i se suspendrà automàticament el seu dret al vot quan no estiga al corrent del pagament de les seues quotes.
  
4. Fiscalitzar l'actuació dels òrgans de govern
  
5. Elegir o ser elegit per als càrrecs directius en les condicions que preveuen estos Estatuts.
  
6. Requerir la intervenció del Col·legi, o el seu informe, quan procedisca.
  
7. Ser emparat pel Col·legi quant afecta la seua condició de funcionari.
  
8. Gaudir de les concessions, beneficis, servicis, drets i avantatges que s'atorguen als/a les col·legiats/ades en general, per a si o per a les seues famílies.
  
B) Deures:
  
1. Pagar puntualment les quotes ordinàries i extraordinàries.
  
2. Declarar degudament la seua situació administrativa, i les altres dades que li siguen requerits com a funcionari d'Administració local amb habilitació de caràcter nacional, relatius als seus drets i obligacions col·legials.
  
3. Acatar i complir els acords que adopten els òrgans corporatius en l'esfera de la seua competència.
  
4. Comunicar al Col·legi respectiu la presa de possessió i cessament.
  
5. Observar una conducta digna de la seua condició i del càrrec que exercisca i exercir este amb honradesa, zel i competència.
  
6. Establir, mantindre i estretir les relacions d'unió i camaraderia que han d'existir entre tots els funcionaris que formen l'escala, i coadjuvar en el compliment dels fins col·legials.
  
7. Facilitar al Col·legi la verificació de la data de presa de possessió com a data d'inici de la col·legiació, en el cas de sol·licitar-la el funcionari.
  
Capítol II
  
Organització del col·legi
  
Secció primera
  
Òrgans de Govern i d'Administració
  
Article 11. Òrgans de govern i administració
  
1. L'Assemblea General, la Junta de Govern i el president/degà, són els òrgans de govern i administració d'este Col·legi Provincial de Secretaris, Interventors i Tresorers de l'administració Local de la província de Castelló.
  
2. L'Assemblea General o plenari del Col·legi estarà formada per tots els col·legiats de la província, i elegirà a través del vot de cadascun d'ells a la Junta de Govern d'entre els membres en exercici.
  
3. La Junta de Govern estarà formada per tretze membres en exercici elegits pel plenari en la següent proporció:
  
a) Dos de la subescala de secretaria.
  
b) Dos de la subescala d'intervenció tresoreria.
  
c) Dos de la subescala de Secretaria intervenció.
  
d) I set membres més sense consideració especial a qualsevol de les subescales anteriors, o torn no vinculat.
  
4. El president/degà serà elegit per la Junta de Govern d'entre els seus membres, i este designarà als vicepresidents, secretari, vicesecretari, interventor, viceinterventor, tresorer, vicetresorer i vocals.
  
Secció segona
  
Atribucions de dits òrgans
  
Article 12. Competències de l'Assemblea General
  
1. L'Assemblea General dels Col·legiats és l'òrgan suprem d'expressió de la voluntat del Col·legi; i es regix pels principis de participació igual i democràtica de tots els col·legiats. La participació en l'Assemblea serà personal, i podrà ser també per representació o delegació.
  
2. Són competències pròpies i exclusives de l'Assemblea General:
  
a) Aprovar els Estatuts particulars i el Reglament de Règim Interior del Col·legi, sense perjuí de la facultat de la Junta de Govern per a aprovar les corresponents normatives de desenvolupament.
  
b) Aprovar definitivament la liquidació dels pressuposts i els comptes de despeses i ingressos de cada exercici vençut.
  
c) Autoritzar els actes de disposició dels béns immobles propis i drets reals constituïts sobre estos, així com de la resta de béns patrimonials propis que figuren inventariats com de considerable valor; i
  
d) Controlar la gestió de la Junta de Govern, demanar informes i adoptar, si és procedent, les oportunes mocions.
  
3. Els Estatuts particulars del Col·legi regularan la periodicitat, convocatòria i celebració de les assemblees o juntes generals.
  
Article 13. Competències de la Junta de Govern
  
Elegida pels col·legiats amb dret a vot, en elecció lliure directa i secreta, subjecta a la periodicitat i condicions que determinen estos Estatuts, té com a funcions la gestió de la voluntat expressada per l'Assemblea General, i la direcció, administració i la gestió ordinària del Col·legi, encarregada de vetlar pels seus interessos i fins durant tot l'exercici social: perseguirà els fins del Col·legi, farà complir els seus Estatuts i la seua gestió aconseguirà els aspectes culturals, econòmics, publicitaris i d'altres, i entre elles:
  
a) Procurar al màxim la convivència entre els/les associats/ades i el recíproc respecte.
  
b) Preparar els cursos i activitats anuals, nomenar comissions o delegats a tal fi.
  
c) Acordar sobre admissió o inadmissió de qui sol·licitaren ingressar com a membres no en exercici o col·laboradors; instruir els expedients per al nomenament dels membres o càrrecs d'honor; instruir i resoldre els expedients disciplinaris; resoldre sobre el règim del personal, el seu nomenament, retribucions, sanció i acomiadament.
  
d) Elaborar els informes corresponents per a aconseguir els fins de l'associació.
  
e) Donar publicitat a les activitats del Col·legi mitjançant la redacció del corresponent butlletí o circulars informatives.
  
f) Decidir sobre les quotes dels membres d'acord amb els Estatuts.
  
g) Exercir tot tipus d'accions judicials, administratives i de qualssevol índole, i iniciar, comparéixer i actuar en nom del Col·legi en tot tipus de procediments. Per a això podrà atorgar poders a advocats i procuradors amb les més àmplies facultats processals inclusivament la de confessar en juí, i
  
h) Resoldre els recursos contra les resolucions del president de la mesa electoral o acords d'esta, i així també i respecte al Col·legi, les competències de la Comissió de Govern respecte a l'Ajuntament.
  
Article 14. De les competències del president/degà
  
Serà el president de la Junta de Govern, i el president de l'Assemblea General. Entre les seues funcions està:
  
a) Representar judicialment i extrajudicialment l'Associació i firmar els documents que emanen d'esta.
  
b) Nomenar o remoure d'entre els membres de la Junta de Govern els llocs de vicepresidents, secretari, vicesecretari, interventor, viceinterventor, tresorer, vicetresorer i vocals.
  
c) Convocar l'Assemblea General i la Junta de Govern; en sessió ordinària o extraordinària, quan ho crega convenient o ho establisquen els Estatuts; presidir les juntes i dirigir les discussions d'acord amb estos Estatuts, i tindre vot de qualitat en tots els empats.
  
d) Suspendre les discussions i poder obrir i alçar les sessions quan ho considere oportú.
  
e) Autoritzar com a ordinador amb la seua firma els lliuraments de pagament expedits, i lliurar els certificats, títols i providències necessàries per a portar els procediments de constrenyiment per impagament de quotes a bon fi.
  
f) Exercir, donant compte a la Junta de Govern, tot tipus d'accions judicials, administratives i de qualssevol índole, iniciar, comparéixer i actuar en nom del Col·legi en tot tipus de procediments. Per a això, podrà atorgar poders a advocats i procuradors amb les més àmplies facultats processals inclusivament la de confessar en juí.
  
g) Realitzar d'acord amb el pressupost tot tipus de contractes civils, mercantils, administratius i laborals, contractar i acomiadar personal, integrar-se en entitats que considere convenient per al compliment dels seus fins, i en general qualsevol acte d'administració, govern i gestió no encomanat expressament a un altre òrgan.
  
h) Resoldre, provisionalment, tots els assumptes que estime necessaris, i haurà de donar compte en la següent reunió ordinària a la Junta de Govern, i
  
i) Exercir respecte al Col·legi les competències o facultats de l'alcalde respecte a l'Ajuntament.
  
Article 15. De les competències dels altres càrrecs
  
1é. Dels vicepresidents/vicedegans:
  
Prèvia autorització del president/degà, substituiran pel seua orde de nomenament per este, en les absències, vacants i malalties, i s'investiran de tots els drets i deures d'aquell.
  
2n. Del secretari:
  
Serà secretari del Col·legi i de l'Assemblea General el que ho siga de la Junta de Govern, i li correspondrà respecte al Col·legi les funcions del secretari respecte a l'Ajuntament i en particular:
  
a) Alçar les actes dels òrgans deliberants i cuidar de la seua transcripció als llibres corresponents.
  
b) Rebre i tramitar tots els documents que es presenten a Registre, i donar-ne compte al president/degà.
  
c) Autoritzar, amb el vistiplau del president/degà, les credencials dels càrrecs directius i del personal empleat del Col·legi, amb referència als corresponents acords de designació.
  
d) Expedir, amb el vistiplau del president/degà, certificats de resolucions o acords dels òrgans de govern i extrems que obren en documents confiats a la seua custòdia.
  
e) Formular la memòria anual sobre el desenvolupament del Col·legi, per a coneixement dels distints òrgans d'este, i
  
f) Dirigir i vigilar els registres i fitxers de col·legiats, procurant que es troben sempre al dia.
  
3r. De l'interventor:
  
Serà interventor del Col·legi i de l'Assemblea General el que ho siga de la Junta de Govern, i li correspondrà respecte al Col·legi les funcions de l'interventor respecte a l'Ajuntament i en particular:
  
a) Redactar el projecte de pressupost del Col·legi.
  
b) Intervindre els manaments de pagament, d'acord amb el Pressupost, acords adoptats i orde del president/degà, que procedisquen; i lliurar els certificats, títols i providències necessàries per a portar els procediments de constrenyiment per impagament de quotes a bon fi.
  
c) Proposar i preparar els expedients de crèdits extraordinaris i/o suplements de crèdits, quan calguen.
  
d) Portar els llibres de comptabilitat i preparar els comptes preceptius.
  
e) Formular la memòria anual sobre la situació econòmica del Col·legi.
  
f) Expedir certificats amb referència als documents la custòdia dels quals li competix, i
  
g) Firmar els documents de disposició de fons, junt amb el president/degà i el tresorer.
  
4é. Del tresorer:
  
Serà tresorer del Col·legi i de l'Assemblea General el que ho siga de la Junta de Govern, i li correspondrà respecte al Col·legi les funcions del tresorer respecte a l'Ajuntament i en particular:
  
a) Custodiar els fons del Col·legi.
  
b) Controlar i ingressar els cobraments amb els requisits deguts.
  
c) Realitzar els arqueigs mensuals i els que el president/degà estime necessaris.
  
d) Portar tots els llibres que permeten el millor acompliment de la seua funció.
  
e) Formular el compte anual de recaptació de quotes sobre la situació econòmica del Col·legi.
  
f) Expedir certificats amb referència als documents la custòdia dels quals li competix, i lliurar els certificats, títols i providències necessàries per a portar els procediments de constrenyiment per impagament de quotes a bon fi, i
  
g) Firmar els xecs i pagarés bancaris per a la disposició de fons, junt amb el president/degà i l'interventor.
  
5é. Dels vicesecretaris, viceinterventors i vicetresorers:
  
Els correspon prèvia autorització del president/degà o del titular, substituir-lo en les seues absències, vacants i malalties, i tindran tots els drets i deures d'este.
  
6é. Dels vocals:
  
Els membres de la Junta Directiva que no tinguen assignat cap dels càrrecs anteriors, seran vocals i tindran com a funcions dins de la definició del seu càrrec, aquelles relacionades amb este que els siguen encomanades o delegades pel president/degà o la Junta de Govern.
  
Secció tercera
  
Elecció de la Junta de Govern i del president/degà
  
Article 16. Convocatòria de les eleccions
  
1. La convocatòria de les eleccions de membres de la Junta de Govern, serà acordada per esta, bé de forma total, quan hagen de renovar tots els membres d'esta o per a la renovació parcial d'alguns d'ells. En el cas de produir-se vacants de més de la meitat dels membres de la Junta de Govern, es convocaran en un termini no superior a un mes, i se seguirà el procediment general.
  
2. Serà efectuada pel president/degà del Col·legi i es publicarà en el Butlletí Oficial de la Província o en el de la respectiva comunitat autònoma, i quedarà exposada, junt amb els censos electorals a la seu del Col·legi, en els quals tan sols s'inclouran els que per estar al corrent del pagament de les quotes tenen dret al vot.
  
3. En la convocatòria s'establirà el calendari electoral i es detallaran els períodes i dates corresponents a la presentació de candidatures, la seua proclamació i votació, de tal manera que el procés coincidisca amb l'expiració del mandat anterior, i amb la liquidació de l'últim exercici d'este.
  
Article 17. Candidatures
  
1. Dins dels quinze primers dies hàbils següents a la publicació de la convocatòria, i durant les hores d'oficina hi indicades, podran presentar-se a la seu col·legial candidatures per a l'elecció.
  
2. Cada candidat individual haurà de ser proposat per un mínim de cinc electors de la seua subescala, categoria i lloc de treball. Les candidatures per a llocs corresponents al torn no vinculat podran ser proposades per igual nombre de col·legiats pertanyents a qualsevol subescala.
  
3. També podran presentar-se candidatures col·lectives d'una subescala o diverses i de les vocalies corresponents al torn no vinculat, avalades per igual nombre de col·legiats.
  
Article 18. Proclamació de candidats
  
1. El cinqué dia laborable següent al de finalització del termini de presentació de candidatures, la Junta de Govern examinarà i comprovarà les presentades, la qualitat dels electors elegibles, dels proponents i candidats, i farà la proclamació d'estos, que es comunicarà individualment a tots els interessats i es farà pública en el tauler d'anuncis del Col·legi.
  
2. Si no s'hagueren presentat candidatures per a totes les vocalies, podran presentar-se altres, sense límit de firmes, fins a la vespra del dia de la votació.
  
Article 19. Votació, escrutini i proclamació d'electes
  
1. La votació se celebrarà el dia que determine la Junta, entre un màxim de 40 i un mínim de 30 dies hàbils comptats a partir del següent al de la publicació de la convocatòria.
  
2. La votació se celebrarà a la seu del Col·legi o local habilitat a l'efecte, i tindrà una duració mínima de tres hores a partir del moment de començament que haja indicat la Junta de Govern en la convocatòria.
  
3. La mesa electoral està formada per un representant de cada subescala, designat per sorteig, d'entre els electors amb dret a vot, el mateix dia en què es faça la proclamació de candidats. Juntament amb els titulars es designaran els suplents necessaris.
  
4. Serà president de la mesa el de més edat i secretari el de menys edat.
  
5. Els candidats proclamats tindran dret a presenciar totes les operacions electorals.
  
6. Amb tots els candidats proclamats es formarà una llista ordenada per subescales, categories i llocs de treball.
  
7. La votació serà lliure, directa i secreta, en cap cas no podrà ser exercida pels que no apareguen en la llista del cens electoral amb dret a vot, i la mesa haurà de vetlar que en cap cas no ho facen els que, per motiu de no estar al corrent del pagament de les seues quotes, tinguen suspés dit dret. Cada elector podrà elegir per cada grup tants candidats com puguen integrar-se en la Junta de Govern en la seua subescala, categoria i lloc de treball, més els que corresponguen al torn no vinculat, i es podran utilitzar urnes independents.
  
8. És admissible el vot per correu o per entrega personal de mandatari verbal, sempre que es reba abans de tancar-se l'horari de votacions. Este vot es consignarà en sobre tancat depositat en un altre en què conste el nom del votant i la seua firma, així com document acreditatiu de la condició de col·legiat/ada.
  
9. El president de la mesa tindrà plenes atribucions per a mantindre l'orde durant les eleccions i per a resoldre immediatament les reclamacions, dubtes i incidents que puguen presentar-se.
  
10. L'escrutini serà realitzat per la mesa electoral, que resoldrà immediatament els dubtes que durant la seua realització puguen presentar-se. La mesa farà també la proclamació dels elegits entre els que hagen obtingut el nombre més gran de vots vàlids de cada torn. Els casos d'empat es resoldran per sorteig.
  
11. En el supòsit de presentació d'una sola candidatura, es proclamarà elegits els candidats sense necessitat de procedir a votació i escrutini.
  
12. Totes les resolucions que adopte la mesa i el seu president podran ser objecte de recurs en el termini de tres dies hàbils davant de la Junta de Govern i contra les resolucions d'esta procedirà la via contenciosa administrativa.
  
Article 20. Presa de possessió
  
1. La presa de possessió dels nous membres de la Junta tindrà lloc, en el termini màxim de quinze dies a partir de la proclamació dels elegits per la mesa electoral, i es formalitzarà davant de la Junta de Govern ixent.
  
2. Una vegada possessionats els membres de la Junta, procediran, sota la presidència del de major edat, a elegir d'entre ells el president/degà, i actuarà com a fedatari el de menor edat.
  
Secció quarta
  
Les causes i procediments per a l'extinció
  
o remoció dels òrgans de govern
  
Article 21. Duració dels càrrecs
  
1. Els membres de la Junta de Govern, compliran un mandat de quatre anys, sense perjuí de la renúncia al càrrec. El president/degà podrà ser remogut del seu càrrec mitjançant moció de censura, que serà regulada en totes les bases, fonaments i tràmits per les normes de la legislació local amb referència als alcaldes.
  
2. El president podrà nomenar o remoure d'entre els membres de la Junta de Govern els llocs de vicepresidents, secretari, vicesecretari, interventor, viceinterventor, tresorer, vicetresorer i vocals.
  
3. Els titulars membres de la Junta de Govern, amb independència de ser remoguts en els seus distints llocs en la forma anteriorment determinada, continuaran pertanyent a la Junta i exerciran el seu càrrec fins a la presa de possessió dels seus successors, i no podran ser remoguts d'este, igual que els regidors, més que per imposició expressa en procediment judicial o que comporte la inhabilitació per a l'exercici de càrrec o ofici públic.
  
Capítol III
  
Funcionament i règim jurídic
  
Secció primera
  
Periodicitat de les sessions
  
Article 22. Sessions de l'Assemblea General
  
L'Assemblea General es reunirà en sessió ordinària almenys una vegada a l'any, prèvia convocatòria a l'efecte amb quinze dies d'antelació i es procurarà que coincidisca amb el dia assenyalat per a la Festa Anual de la patrona del Col·legi, la Mare de Déu del Pilar. En sessió extraordinària es podrà reunir amb igual antelació a voluntat del president/degà o a petició del cinc per cent dels seus membres.
  
Article 23. Sessions de la Junta de Govern
  
Les juntes de Govern es reuniran en sessió ordinària, com a mínim, una vegada al trimestre i seran convocades amb un mínim de tres dies hàbils, amb indicació de l'orde del dia dels assumptes a tractar. Es reuniran en sessió extraordinària quan així ho faça el president/degà per si o bé a petició o iniciativa de la tercera part dels vocals. En este cas, per raons d'urgència el termini es reduirà a dos dies. Els requisits de la convocatòria seran els mateixos de l'apartat anterior i, en cap cas, no podran tractar-se més assumptes que els que figuren en l'orde del dia.
  
Secció segona
  
Convocatòria, orde del dia, desenvolupament de les sessions,
  
votacions i actes
  
Article 24. Convocatòria i quòrum
  
1. L'Assemblea General ordinària o extraordinària requerix convocatòria a l'efecte amb quinze dies d'antelació, que es notificarà a tots els membres almenys amb cinc dies d'antelació.
  
2. Les juntes de Govern ordinàries o extraordinàries seran convocades amb un mínim de tres dies hàbils, i es notificaran a tots els membres, amb tres dies d'antelació. Les extraordinàries urgents amb dos dies.
  
3. Les sessions de tots els òrgans col·legiats requerixen, en primera convocatòria, l'assistència de la meitat més un del nombre legal dels seus components, que mai no podrà ser inferior a tres, i en tot cas amb l'assistència del president/degà i del secretari, o els que legalment els substituïsquen.
  
4. Podran convocar-se separadament o simultàniament per a celebrar-se en segona convocatòria, almenys, quinze minuts més tard de la fixada per a la primera. Serà vàlida siga quin siga el nombre d'assistents, encara que, en tot cas, amb la presència del president/degà i del secretari, o els que legalment els substituïsquen.
  
5. Per a adoptar acords de fusió, absorció i dissolució del Col·legi es requerirà convocatòria expressa com a únic punt a l'efecte i adopció de l'acord amb el vot de la majoria absoluta dels membres de ple dret en tot cas.
  
Article 25. Orde del dia
  
L'orde del dia de les sessions de tots els òrgans col·legiats serà fixat pel seu president/degà, qui està obligat a incloure els assumptes que se sol·liciten en temps i forma.
  
Article 26. Debats
  
El president/degà obrirà i tancarà les sessions en la forma que estime convenient, dirigirà els debats, concedirà, denegarà o retirarà l'ús de la paraula, cridarà a l'orde els intervinents i adoptarà, segons el seu prudent criteri, totes les mesures que considere necessàries per a l'orde i eficàcia d'estes, i les suspendrà en cas de greu pertorbació de l'orde o perill imminent.
  
Article 27. Votacions
  
Les votacions de l'Assemblea General o de la Junta de Govern podran ser ordinàries, nominals o secretes. Seran ordinàries en el cas que no hi haja vots en contra, i hi haja general assentiment. Nominals o secretes quan ho ordene el president/degà o ho sol·licite la majoria simple.
  
Article 28. Actes
  
De totes les sessions de l'Assemblea General o Junta de Govern el secretari estendrà la corresponent acta, autoritzada amb la seua firma i la del president/degà, i es passarà posteriorment al preceptiu llibre d'actes. Tots els/les col·legiats/ades tenen dret a obtindre certificats de les actes que els interessen.
  
Secció tercera
  
Règim jurídic
  
Article 29. Capacitat jurídic pública i jurídic privada del col·legi
  
El Col·legi com a corporació de dret públic, està subjecte al dret administratiu, en quant exercix potestats públiques que les lleis li encomanen. La resta de la seua activitat és regida pel dret privat.
  
Article 30. Accions i recursos
  
1. Tots els actes i resolucions dels òrgans de Govern del Col·legi que estan subjectes al dret administratiu són susceptibles dels recursos establits legalment en la via administrativa.
  
2. Contra les resolucions d'estos recursos que esgoten la via administrativa, es podrà recórrer davant de l'orde jurisdiccional contenciós administratiu.
  
3. Contra les actuacions en l'esfera de la seua capacitat jurídicoprivada, cabran les accions pròpies d'esta.
  
Article 31. Reclamació prèvia
  
Serà preceptiva la reclamació prèvia en matèria civil, mercantil o laboral.
  
Secció quarta
  
Règim disciplinari
  
Article 32. Potestat sancionadora
  
El Col·legi exercirà la potestat sancionadora per a corregir les accions i omissions que realitzen els professionals en l'orde professional i col·legial que es definixen en els presents Estatuts Generals.
  
Article 33. Tipificació d'infraccions
  
Les faltes es classificaran en lleus, greus i molt greus.
  
1. Són faltes lleus:
  
a) La desconsideració cap als companys, tant en relació amb l'activitat de caràcter col·legial com a professional, i
  
b) Els actes de desconsideració cap als membres de la Junta de Govern, Consell Autonòmic o Consell General.
  
2. Són faltes greus:
  
a) La desconsideració greu cap als companys, tant en relació amb l'activitat de caràcter col·legial com a la professional.
  
b) Els actes greus de desconsideració cap als membres de la Junta de Govern, Consell Autonòmic o Consell General.
  
c) La desatenció als càrrecs col·legials com a conseqüència de la falta d'assistència no justificada.
  
d) L'obstaculització a l'exercici dels drets d'accés als càrrecs i als llocs reservats als funcionaris de les tres escales.
  
e) Realitzar actuacions encaminades a afavorir, emparar o tolerar l'intrusisme.
  
f) La realització d'activitats il·legals que poden perjudicar greument la imatge, consideració social o professional, o el prestigi dels col·legiats o de l'organització col·legial, i
  
g) La infracció dels deures generals i obligacions especials a què es referix l'article 10 dels presents Estatuts.
  
3. Són faltes molt greus:
  
a) La desatenció greu als càrrecs col·legials com a conseqüència de la falta d'assistència no justificada.
  
b) El falsejament o inexactitud greu de la documentació professional, i l'ocultació o simulació de dades que el Col·legi ha de conéixer per a exercitar les seues funcions o per al repartiment equitatiu dels càrrecs col·legials.
  
c) Confeccionar barems a mesura pròpia i impossibilitar l'accés a una plaça que s'ostenta en règim d'acumulació.
  
d) L'exercici il·legal de funcions reservades a funcionaris de l'escala.
  
e) La connivència amb els òrgans competents de la corporació local en el manteniment il·legal de la categoria o la reclassificació d'una plaça en nom d'interessos particulars, quan dita il·legalitat haja sigut declarada per sentència judicial ferma, i
  
f) Tota actuació professional que supose discriminació per raó de raça, sexe, religió, llengua, opinió, lloc de naixement, veïnat o qualsevol altra condició o circumstància personal o social.
  
Article 34. Tipificació de sancions
  
Podran imposar-se les següents sancions:
  
1. Advertència privada.
  
2. Reprensió publicada en el butlletí professional.
  
3. Suspensió en la condició de col·legiat fins a sis mesos.
  
4. Separació del càrrec col·legial d'un mes a un any.
  
5. Separació del càrrec col·legial durant el període del mandat en curs.
  
6. Separació del càrrec col·legial durant el període del mandat en curs i declaració d'incapacitat per al següent.
  
7. Suspensió en la condició de col·legiat des de sis mesos i un dia fins a dos anys.
  
Article 35. Correspondència entre infraccions i sancions
  
1. Per a les faltes lleus, s'aplicarà la sanció 1.a. Per a les faltes greus, les sancions 2.a a 4.a, i per a les faltes molt greus, les sancions 5.a a 7.a.
  
2. En la imposició d'estes sancions s'haurà de guardar la deguda adequació entre la gravetat del fet constitutiu de la infracció i la sanció aplicada, i es consideraran especialment els següents criteris per a la graduació de la sanció a aplicar:
  
a) L'existència d'intencionalitat o reiteració.
  
b) La naturalesa dels perjudicis causats.
  
c) La reincidència, per comesa en el termini d'un any de més d'una infracció de la mateixa naturalesa, quan així haja sigut declarat per resolució ferma.
  
d) Negligència professional inexcusable.
  
e) Obtenció de lucre il·legítim gràcies a l'actuació il·lícita.
  
Article 36. Competència sancionadora
  
1. Les infraccions comeses pels col·legiats seran corregides per la Junta de Govern del Col·legi.
  
2. Les infraccions dels deures, professionals i col·legials, dels membres de la Junta de Govern del Col·legi, seran corregides pel Consell General, sense perjuí de la legislació aplicable. El Consell General corregirà les infraccions comeses pels seus membres i les dels membres dels consells autonòmics, quan estos no s'hagueren atribuït l'esmentada competència.
  
Article 37. Procediment sancionador
  
El procediment sancionador a seguir per a depurar l'eventual responsabilitat disciplinària, haurà d'ajustar-se als principis de la potestat sancionadora i del procediment sancionador consagrats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 38. Règim de prescripció d'infraccions i sancions. Cancel·lació
  
1. Les infraccions lleus prescriuen als sis mesos; les greus, a l'any, i les molt greus, als dos anys.
  
2. Les sancions lleus prescriuen als sis mesos; les greus, a l'any, i les molt greus, als dos anys.
  
3. Els terminis de prescripció de les infraccions començaran a comptar des de la comesa de la infracció i els de les sancions des del sendemà a aquell en què adquirisca fermesa la resolució per la qual s'imposa la sanció. La prescripció de les infraccions s'interromprà per qualsevol acte col·legial exprés i manifest dirigit a investigar la presumpta infracció. La realització de qualsevol acte col·legial exprés i manifest d'execució de la sanció interromprà el termini de prescripció d'esta.
  
4. La cancel·lació suposa l'anul·lació de l'antecedent sancionador a tots els efectes. Les sancions lleus es cancel·laran a l'any; les greus, als dos anys, i les molt greus, als quatre anys, a comptar des del compliment de les sancions.
  
Capítol IV
  
Règim econòmic i del personal
  
Secció primera
  
Règim econòmic
  
Article 39. Ingressos en general
  
El Col·legi Provincial es nodrirà amb els següents recursos:
  
a) Les rendes, productes o interessos conseqüents de l'administració del seu patrimoni.
  
b) Les donacions, llegats i subvencions.
  
c) Les aportacions d'entitats públiques i privades.
  
d) El rendiment dels servicis que presten i els beneficis dels seus contractes i concerts amb entitats públiques o particulars, inclosos els resultats líquids dels cursos de Formació.
  
e) L'import de les quotes dels seus membres, i
  
f) Qualsevol altre que legalment procedira.
  
Article 40. Quotes
  
Les quotes que, per al sosteniment del Col·legi, estan obligats a satisfer els col·legiats, seran de dos classes: ordinàries i extraordinàries.
  
Article 41. Quotes ordinàries
  
1. Les quotes ordinàries es determinaran de conformitat amb les següents regles:
  
a) Per als col·legiats en exercici, siga quina siga la situació administrativa en què es troben en la subescala corresponent, l'1 per 100, com a mínim, del sou anual. A estos efectes, es considera sou anual el que es preveja en cada exercici en la corresponent Llei de Pressuposts Generals de l'Estat.
  
b) Per als col·legiats voluntaris la situació administrativa de la qual siga d'excedència voluntària, el 0,25 per 100 del sou que corresponga a la subescala que pertanyen, i
  
c) Per a la resta de col·legiats voluntaris que a títol de no en exercici figuren incorporats en el Col·legi, s'estarà al disposen, respecte d'això, els mateixos col·legis territorials.
  
2. Els qui es troben en expectativa de destinació estaran exempts durant el temps que dure esta situació.
  
3. Les variacions en la quota ordinària tindran efectes des del dia en què el funcionari haja passat a distinta situació administrativa o a gaudir de nou sou.
  
Article 42. Quotes extraordinàries
  
Les quotes extraordinàries hauran de ser acordades per l'Assemblea General del Col·legi, amb les limitacions que, si és procedent, establisca el present Estatut.
  
Article 43. Pagament i recaptació de quotes
  
1. El present Estatut del Col·legi determina la forma de pagament i recaptació de les quotes, generalment, mitjançant el deute en el compte de cada col·legiat/ada obert en bancs, caixes d'estalvi o altres institucions o entitats de crèdit, que hagueren domiciliat el seu pagament, que obligatòriament i prèviament hauran comunicat per escrit al Col·legi abans de la meritació de la primera quota.
  
2. Si qualsevol col·legiat incorre en mora, el president del Col·legi el requerirà perquè satisfaça el seu deute en el termini màxim d'un mes. Si passa un altre mes des del requeriment sense que faça efectius els seus dèbits col·legials, el col·legiat morós quedarà automàticament suspés dels drets que li reconeix el present Estatut. La suspensió es mantindrà fins al degut compliment dels seus deures econòmics col·legials; sense perjuí de l'eventual reclamació judicial per la via procedent.
  
Article 44. Pressupost
  
1. El règim econòmic del Col·legi és pressupostari. El pressupost serà únic, i comprendrà la totalitat d'ingressos i despeses del Col·legi, i haurà de fer referència a l'any natural.
  
2. El Col·legi enviarà còpia literal certificada dels seus pressuposts aprovats al Consell General.
  
Article 45. Comptes
  
Les comptes es portaran d'acord amb les normes de comptabilitat general, amb la màxima claredat i els deguts justificants per a la millor i més ràpida fiscalització. Tots els comptes estaran informats per l'interventor i acompanyats d'una memòria explicativa de la Presidència. Seran aprovats per l'Assemblea General.
  
Secció segona
  
Del personal
  
Article 46
  
1. El Col·legi podrà adscriure, al seu servici, personal retribuït en qualsevol de les modalitats establides per la legislació laboral.
  
2. El règim del personal, el seu nomenament, retribucions, sanció i acomiadament serà competència de la Junta de Govern i del president/degà.
  
Capítol V
  
De les relacions amb altres ens públics i privats
  
Article 47
  
El procediment a seguir en processos de fusió, absorció, segregació i dissolució, serà el derivat de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la fusió, absorció, segregació o dissolució del Col·legi, excepte en els casos en què ho impose directament la Llei, serà duta a terme per acord del Col·legi en la forma establida en l'article 24 d'estos Estatuts, i haurà de ser aprovada per Llei de la Generalitat, previ informe, si és procedent, del Consell Valencià de Col·legis Professionals competent.
  
Article 48. Amb la Generalitat Valenciana i amb el Ministeri d'Administracions Públiques
  
1. El Col·legi en tot el que es referix als aspectes institucionals i corporatius considerats en la mencionada Llei, es relacionarà amb la Generalitat Valenciana, Conselleria de Justícia i Administracions Públiques, i en particular:
  
1r. El Col·legi comunicarà a la Conselleria de Justícia i Administracions Públiques els estatuts, reglaments de règim interior i les seues modificacions, per al seu control de legalitat dins del termini d'1 mes. Posteriorment, seran inscrits en el Registre de Col·legis i publicats en el Diari Oficial de la Generalitat Valenciana, en els termes establits en el títol IV de la Llei 6/97, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2n. Elegits els membres dels òrgans de govern, es comunicarà la composició a la Conselleria de Justícia i Administracions Públiques i a la conselleria corresponent per raó de la professió.
  
3r. El Col·legi comunicarà, si és procedent, al Consell Valencià de Col·legis Professionals respectiu tant les seues modificacions estatutàries i reglamentàries com la composició dels seus òrgans de govern.
  
2. En tot el que afecta els continguts de la professió, es relacionarà amb les conselleries de la Generalitat la competència de les quals tinga relació amb la funció pública local.
  
3. Igualment, es relacionarà amb el Ministeri d'Administracions Públiques, en tot el referent a la Funció Pública Local i a l'Habilitació Nacional en l'àmbit de la seua competència.
  
Article 49. Relacions entre el Col·legi i el Consell Valencià de Col·legis de Secretaris, Interventors i Tresorers de l'administració Local
  
1. El Col·legi es relacionarà amb el Consell Autonòmic de Col·legis en base al que establix la Llei 6/97, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; en els seus Estatuts; i en la resta de la normativa aplicable.
  
2. L'aportació del Col·legi al Consell Valencià serà equitativa de tal forma que no impedirà el compliment dels fins del Col·legi Provincial, estarà inclosa en els Estatuts dels dos, i en el pressupost anual del Col·legi Provincial per a ser aprovada per l'Assemblea General.
  
Article 50. Relacions entre el Col·legi i el Consell General Nacional de Col·legis de Secretaris, Interventors i Tresorers de l'administració Local
  
1. El Col·legi es relacionarà amb el Consell General de Col·legis en base al que establix la Llei 6/97, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; en els seus Estatuts; i en la resta de la normativa aplicable.
  
2. L'aportació del Col·legi al Consell General serà del 20 per cent de les quotes mínimes que hagen de satisfer els col·legiats, de conformitat amb el que disposa l'article 41 dels presents Estatuts.
  
3. L'aportació del Col·legi, si és procedent, al Consell Autonòmic de Col·legis respectiu, serà la que establisquen els presents Estatuts.
  
Article 51. Altres relacions
  
El Col·legi, per al millor compliment dels seus fins, es relacionarà amb els seus membres i organismes abans citats, i també amb les autoritats i funcionaris en general i de l'administració local, administracions públiques de la província de Castelló, mancomunitats, associacions i federacions de municipis, federacions esportives, associacions professionals, socioculturals, sindicats de funcionaris, ONG, i altres persones jurídiques públiques, privades o particulars, tant nacionals com estrangeres, a què oferirà els servicis d'assessorament i gestió en matèria jurídica, econòmica, comptable, i recaptatòria, i es podrà establir per a això els convenis que considere pertinents, i buscar la consecució d'una Administració Pública més moderna, eficaç i pròxima als ciutadans i administrats.
  
Disposició addicional
  
1. El Col·legi ajustarà la seua actuació a les normes de dret administratiu, excepte en les seues relacions laborals o civils, que queden subjectes al règim jurídic corresponent.
  
2. La legislació vigent sobre Règim Jurídic de les Administracions Públiques i Procediment Administratiu Comú serà d'aplicació supletòria, en defecte de previsions contingudes en la legislació, bàsica estatal i autonòmica de desenvolupament, sobre col·legis professionals i en els estatuts generals dels col·legis.
  
3. Els Estatuts Generals del Consell General Nacional de Col·legis de Secretaris, Interventors i Tresorers de l'administració Local, tindran caràcter supletori d'estos Estatuts Particulars.
  
Disposició transitòria
  
El Col·legi Provincial de Castelló de la Plana, conscient que la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana establix, en l'article 14 i la disposició transitòria tercera, la preceptiva integració d'este en el Consell Autonòmic corresponent, manifesta la seua conformitat.
  
Disposició final
  
Els presents Estatuts entraran en vigor el sendemà de la seua aprovació per l'Assemblea General d'este Col·legi, sense perjuí de la comunicació a la Conselleria de Justícia i Administracions Públiques, la inscripció en el Registre de Col·legis i Consells Professionals i la resta de tràmits pertinents.
  
Castelló de la Plana, 19 de febrer de 2001.- El president: Manuel Pesudo Esteve.